**મનડું કિમહિ ન બાજે**

દેવમંગળ નામના એક શ્રાવકે શત્રુંજય મહાતીર્થના ઉદ્ધારોનું વર્ણન સાંભળ્યું.

'પાંચસો ધનુષ્યની રત્નમય મૂરિત ભરત રાયે પ્રતિમા ભરાવી દુષમાકાળ વિચારી પશ્ચિમદિશે મહાગિરિ કંદરામાં ઠરાવી.'

દેવમંગળને થયું અહાહા ! પાંચસો ધનુષ્યની રત્નમય પ્રતિમા કેવી હશે ?

કપર્દીયક્ષને પ્રાર્થના કરી એ તો ન બતાવે ? ગમે તે ભોગે દર્શન કરવા જ છે ?

'કાર્ય સાધયામિ વા દેહં પાતયામિ' અડગ નિર્ધાર સાથે બેસી જવું. દર્શન કર્યા વિના હટવું નથી.

આ વજ્રસ્વામિજીએ આશીર્વાદ આપ્યા. મહુવાના સંઘની શુભેચ્છા લઈ દેવમંગળ દાદાના દરબારે પહોંચ્યો. અટ્ઠમનું પચ્ચક્ખાણ કર્યું અને દૃઢ નિર્ધાર કર્યો. રત્નની પ્રતિમાના દર્શન વિના પારણું નહીં જ.

દેવમંગળ સામે મંગળ ઘડી આવી પહોંચી છે. નાખી નજર ન પહોંચે એટલા વિશાળ અંધારામાં અજવાળા કરતી રત્નની મૂર્તિના દુર્લભ દર્શનની તક આવી સાંપડી છે.

પણ, મન બહુ અવળચંડુ છે. શંકા કરવામાં વાર લગાડતું નથી. આ નક્કર પ્રતિમા છે કે એવી આભા છે ? આ રત્ન જ છે ?

ચંચળ મનની મૂંઝવણ ટાળવા આંગળી ઉપરથી વીંટી કાઢી. પ્રતિમાજી જોડે ટકરાવી જોઈ. ઘસી જોઈ.

કવડજક્ષને આ જાણી ગુસ્સો ચડ્યો. તરત દેવમંગળને પાટા બાંધી રવાના કરી દીધો અને હવે કોઈ માણસને આ પ્રતિમાના દર્શન ન કરાવવાનો નિશ્ચય કર્યો.

મનડું કિમહિ ન બાજે.

મનને સમજીએ એની માંગણી સ્વીકારવામાં વિવેક રાખીએ.